เป็นเจ้าของหุ้นต่างประเทศ ผ่านตลาดหุ้นไทยได้ ด้วย “DR”
“โอกาสดี ๆ ไม่ได้มีอยู่แค่ในตลาดหุ้นไทย” คงเป็นประโยคที่เราน่าจะได้ยินบ่อย ๆ จากเพื่อน หรือนักลงทุนหลายคน เพราะในช่วงที่ผ่านมา เทรนด์การลงทุนในหุ้นต่างประเทศนั้น ได้รับความนิยมมากขึ้นเรื่อย ๆ
31 พ.ค. 2565

เป็นเจ้าของหุ้นต่างประเทศ ผ่านตลาดหุ้นไทยได้ ด้วย “DR”
SET x ลงทุนแมน
“โอกาสดี ๆ ไม่ได้มีอยู่แค่ในตลาดหุ้นไทย”
คงเป็นประโยคที่เราน่าจะได้ยินบ่อย ๆ จากเพื่อน หรือนักลงทุนหลายคน
เพราะในช่วงที่ผ่านมา เทรนด์การลงทุนในหุ้นต่างประเทศนั้น ได้รับความนิยมมากขึ้นเรื่อย ๆ
ที่เป็นแบบนี้เพราะการลงทุนในหุ้นต่างประเทศนั้น
ไม่เพียงแต่ช่วยในเรื่องของการกระจายความเสี่ยงของพอร์ตการลงทุน
แต่ยังช่วยเปิดโอกาสให้นักลงทุน ได้มีทางเลือกที่หลากหลายมากขึ้นในการลงทุน
ซึ่งจะช่วยเพิ่มโอกาสในการสร้างผลตอบแทนให้ดีขึ้นด้วย
ที่สำคัญก็คือ ในตอนนี้ ผู้ลงทุน กำลังจะมีทางเลือกการลงทุนในตลาดหุ้นต่างประเทศอีกมากมาย 
หนึ่งในนั้นคือ การลงทุนผ่านเครื่องมือที่เรียกว่า Depositary Receipt หรือ “DR”
ลองมาดูกันว่า DR คืออะไร ? ทำงานอย่างไร ? 
ตอนนี้มี DR ใด ที่นักลงทุนไทยสามารถเลือกลงทุนผ่านตลาดหุ้นไทยได้บ้าง ?
หลายคนอาจเกิดความสงสัย และเริ่มตั้งคำถามแรกว่า DR คืออะไร
ต้องบอกว่า Depositary Receipt (DR) คือ ตราสารแสดงสิทธิการฝากหลักทรัพย์ต่างประเทศ
ซึ่งเป็นหลักทรัพย์ประเภทหนึ่งที่จดทะเบียนให้ซื้อขายได้เหมือนหุ้นในตลาดหุ้นของประเทศนั้น ๆ
โดยหลักทรัพย์ที่ DR ใช้อ้างอิงนั้น ไม่เพียงแต่เป็นหุ้นรายตัว แต่ยังรวมไปถึงกองทุน ETF, REIT และ Infrastructure Trust ซึ่งทั้งหมดเป็นหลักทรัพย์ที่อยู่ในต่างประเทศ
พูดง่าย ๆ ว่าเหมือนเป็นการยกหุ้นต่างประเทศ มาให้ซื้อขายได้บนตลาดหุ้นไทย แต่หุ้นที่ว่านั้นจะซื้อขายในรูปแบบ “ใบรับฝาก” ที่ชื่อว่า DR นั่นเอง
คำถามต่อมาก็คือ แล้ว DR มีกลไกการทำงานอย่างไร ?
อธิบายภาพรวมกลไกในการทำงานของ DR ก็คือ ผู้ออก DR (อาจเป็นธนาคารพาณิชย์ หรือบริษัทหลักทรัพย์) จะต้องได้รับการอนุญาตจากหน่วยงานที่เกี่ยวข้อง 
ซึ่งในไทยคือ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
จากนั้นผู้ที่ออก DR ก็จะไปซื้อสินทรัพย์ต่างประเทศดังกล่าวไว้ เพื่อใช้เป็นหลักทรัพย์อ้างอิงในการออก DR 
แล้วนำ DR นั้น มาเสนอขายให้นักลงทุนทั่วไป 
โดย DR จะถูกนำมาจดทะเบียนในตลาดหุ้น ให้สามารถซื้อขายเปลี่ยนมือกันได้
โดยที่ราคาของ DR นั้นจะปรับตัวขึ้นลงตามสินทรัพย์ที่อ้างอิง และมี Market Maker ที่คอยดูแลเรื่องของสภาพคล่องการซื้อขาย ให้ราคานั้นปรับตัวตามสินทรัพย์ที่อ้างอิงนั่นเอง
แล้วนักลงทุนจะได้ประโยชน์อะไรบ้าง จากการลงทุนผ่าน DR ?
สิ่งที่นักลงทุนได้รับนั้น ไม่ต่างจากการลงทุนในหุ้น
เพราะผลตอบแทนหลัก ๆ จากการลงทุนใน DR ก็คือ
- กำไรจากส่วนต่างราคา (กรณีที่ราคา DR ปรับตัวขึ้น)
- เงินปันผล (กรณีที่หุ้นอ้างอิงนั้นจ่ายเงินปันผล) และสิทธิประโยชน์อื่น ๆ
และไฮไลต์สำคัญ ที่ถือว่าเป็นผลดีต่อผู้ที่ลงทุนใน DR
นั่นคือ ผู้ลงทุนสามารถใช้บัญชีซื้อขายหุ้นไทย ในการลงทุนใน DR 
และสามารถลงทุนในรูปสกุลเงินบาทได้ทันที โดยไม่ต้องมีภาระเรื่องการแลกเปลี่ยนเป็นสกุลเงินต่างประเทศ
หมายความว่า ใครที่มีบัญชีสำหรับซื้อขายหุ้นไทยอยู่แล้ว ก็สามารถลงทุนใน DR ที่จดทะเบียนในตลาดหุ้นไทย ผ่านแอปพลิเคชัน Streaming ได้เลย นั่นเอง
ซึ่งปัจจุบันนี้จะมีจำนวน 6 DR ที่จดทะเบียนอยู่ในตลาดหุ้นไทยเรียบร้อยแล้ว นั่นคือ
1. “BABA80” ที่มีหลักทรัพย์ต่างประเทศอ้างอิงคือ หุ้นของบริษัท Alibaba Group Holding
โดย Alibaba Group Holding เป็นบริษัทยักษ์ใหญ่ที่ทำธุรกิจ E-Commerce ในประเทศจีน และยังมีธุรกิจด้านเทคโนโลยีอื่น ๆ เช่น คลาวด์
2. “TENCENT80” ที่มีหลักทรัพย์ต่างประเทศอ้างอิงคือ หุ้นของบริษัท Tencent Holdings
โดย Tencent Holdings เป็นบริษัทเทคโนโลยีสัญชาติจีน ที่ทำธุรกิจหลากหลาย เช่น เกม, เอนเทอร์เทนเมนต์, แพลตฟอร์มแช็ต, ลงทุนในบริษัทอื่นที่มีศักยภาพเติบโต และธุรกิจอื่นอีกมากมาย
3. “E1VFVN3001” ที่มีหลักทรัพย์ต่างประเทศอ้างอิง คือ VN30 ETF
โดยที่ VN30 ETF เป็นดัชนีของหุ้นชั้นนำ 30 ตัวแรกของเวียดนาม ซึ่งเปรียบเทียบให้เห็นภาพง่าย ๆ ลักษณะก็จะคล้าย ๆ กับดัชนี SET50 ของตลาดหุ้นไทย นั่นเอง
4. “FUEVFVND01” ที่มีหลักทรัพย์ต่างประเทศอ้างอิง คือ VFMVN DIAMOND ETF
VFMVN DIAMOND ETF จะลงทุนในหุ้นชั้นนำของเวียดนาม ที่นักลงทุนต่างชาติไม่สามารถซื้อรายตัวได้ เพราะติดข้อจำกัดเรื่องสัดส่วนความเป็นเจ้าของของนักลงทุนต่างชาติ หรือ Foreign Limit
5. “NDX01” ที่มีหลักทรัพย์ต่างประเทศอ้างอิง คือ ChinaAMC NASDAQ 100 ETF
โดย ChinaAMC NASDAQ 100 ETF จะลงทุนอ้างอิงดัชนี NASDAQ 100 
ซึ่งเป็นดัชนีที่ถูกออกแบบมาเพื่อติดตามความเคลื่อนไหวของ 100 บริษัทแรกตามมูลค่าตลาดที่จดทะเบียนในตลาดหลักทรัพย์ NASDAQ
6. “STAR5001” ที่มีหลักทรัพย์ต่างประเทศอ้างอิง คือ PREMIA CHINA STAR50 ETF
โดย PREMIA CHINA STAR50 ETF จะลงทุนอ้างอิงดัชนีของหุ้นบริษัทเทคโนโลยีชั้นนำในจีน ที่มีสภาพคล่องดี ซึ่งจดทะเบียนอยู่ในตลาด STAR Board
ทีนี้ เรามาสรุปภาพรวมความน่าสนใจของการลงทุนในหุ้นต่างประเทศ ด้วย DR อีกครั้ง ซึ่งก็คือ
- ช่วยเพิ่มโอกาสการลงทุนในธุรกิจใหม่ ๆ ที่อาจหาไม่ได้ในไทย
- ช่วยกระจายความเสี่ยงของพอร์ตการลงทุน ให้การลงทุนไม่กระจุกตัวอยู่แค่ในธุรกิจไทยเท่านั้น
- ผู้ลงทุนที่มีพอร์ตหุ้นอยู่แล้ว สามารถลงทุนใน DR ได้เลยผ่านแอปพลิเคชัน Streaming 
โดยวิธีการลงทุนนั้น ศึกษาเพิ่มเติมได้ที่ 
 
- ไฮไลต์สำคัญคือ ผู้ลงทุนสามารถลงทุนในรูปสกุลเงินบาทได้ทันที โดยไม่ต้องมีภาระเรื่องการแลกเปลี่ยนเป็นสกุลเงินต่างประเทศ
ถึงตรงนี้ สำหรับผู้ลงทุนที่อยากศึกษาข้อมูลเพิ่มเติมเกี่ยวกับ DR สามารถศึกษาต่อได้ที่  
และหากใครที่ยังไม่มีบัญชีลงทุน สามารถดูรายละเอียดการเปิดบัญชีซื้อขายหุ้น และ DR ได้ที่
Reference
- เอกสารประชาสัมพันธ์ ตลาดหลักทรัพย์แห่งประเทศไทย